Britainia Handia Olinpiar Jokoetan

Britainia Handiko eta Ipar Irlandako Olinpiar Taldean lehiatzen dira Erresuma Batuko kirolariak Olinpiar Jokoetan. Olinpiar Elkartea Britainiarrak (BOA) antolatzen du taldea. GBR laburdurak definitu du taldea 1896tik, eta "Team GB" izenarekin ere ezagutzen da 1999. urtetik BOAren erabakiz; ez UK edo Erresuma Batuaren aipu esplizituekin. 

Erresuma Batua ordezkatuta egon da Olinpiar Joko moderno guztietan sortu zirenetik. Bestalde, Londresek 1908an, 1948an eta 2012an hartu zituen Udako Olinpiar Jokoak.

 Ordezkatutako lurraldeak 
 Ipar Irlandako kirolarien partaidetza 
Britainia Handiko taldeak hartzen ditu bere barne Erresuma Batuko nazioak, baina Ipar Irlandako kirolariek aukeratu dezakete Britainia Handian edo Irlandaren izenean lehiatzea. Ostiral Santuko hitzarmenen ondoren, akordioa egin zuten horretarako bi estatuetako batzorde olinpikoek, eta 21. mendean arazorik gabe hautatu dute kirolariek norekin lehiatu. Parisko 2024ko Jokoetan, adibidez, 37 kirolari izan ziren Ipar Irlandakoak, 31 Irlandarekin lehiatzen, eta sei Erresuma Batuaren taldean.

Ipar Irlandako sektore unionistek ez dute azaldu eragozpenik partaidetza bikoitzaren gaian, baina talde Erresuma Batuarekin lehiatzen direnak Team GB izatea kritikatu izan dute, Ipar Irlanda ez baitago Britainia Handia uhartean. Team UK nahiago luketela esan izan dute. 

 Britainia Handia uharteko nazioak 

Gales, Eskozia edo Ingalaterrak nazioarteko taldekako lehia batzuetan (bereziki errugbian eta futbolean) beren izenean lehiatzen dira, baina berezitasun horrek ez dauka islarik olinpismoan.

 Gainerako lurraldeak 

Britainiar taldeak hartzen ditu barne halaber Koroaren dependentzia diren hiru lurraldeak, Guernsey eta Jersey (Kanaleko Uharteak), eta Man Uhartea. Eta taldearen barruan daude baita ere Itsasoz haraindiko lurraldeak salbu eta batzorde olinpiko propioa duten hiruak (Bermuda, Birjina Uharte Britainiarrak eta Kaiman Uharteak). Hortaz, lurralde hauetako kirolariak Britainia Handiarekin lehiatzen dira: 

 Aingira
 Akrotiri eta Dhekelia baseak Txipren.
 Britainiar Lurralde Antartikoa.
 Falkland edo Malvinak.
 Gibraltar
 Hegoaldeko Georgiak eta Hegoaldeko Sandwichak
 Indiako Ozeanoko Britainiar Lurraldea
 Montserrat
 Pitcairn eta Henderson, Ducie eta Oeno uharteak.
 Santa Helena, Ascension eta Tristan da Cunha
 Turkak eta Caicoak

 Erreferentziak 

 Kanpo estekak 

Kategoria:Erresuma Batua Olinpiar Jokoetan
Kategoria:Ipar Irlandako kirola